คำสั่งกรุงเทพมหานคร ที่ 503/2561 เรื่อง มอบอำนาจของผู้ว่าราชการกรุงเทพมหานครในฐานะผู้แทนกรุงเทพมหานครในคณะกรรมการเปรียบเทียบตามกฎหมายว่าด้วยการสาธารณสุข
คำสั่งกรุงเทพมหานคร
ที่ ๕๐๓/๒๕๖๑
เรื่อง มอบอำนาจของผู้ว่าราชการกรุงเทพมหานครในฐานะผู้แทนกรุงเทพมหานคร
ในคณะกรรมการเปรียบเทียบตามกฎหมายว่าด้วยการสาธารณสุข
 

โดยที่มาตรา ๘๕ วรรคหนึ่ง (๑)
แห่งพระราชบัญญัติการสาธารณสุข พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข
(ฉบับที่ ๓) พ.ศ. ๒๕๖๐ ได้กำหนดให้มีคณะกรรมการเปรียบเทียบ ซึ่งในเขตกรุงเทพมหานคร
ประกอบด้วย ผู้แทนกรุงเทพมหานคร ผู้แทนสำนักงานตำรวจแห่งชาติ
และผู้แทนสำนักงานอัยการสูงสุด เป็นกรรมการ จึงสมควรมอบอำนาจของผู้ว่าราชการกรุงเทพมหานครในฐานะผู้แทนกรุงเทพมหานครในคณะกรรมการเปรียบเทียบ
ให้ข้าราชการกรุงเทพมหานครปฏิบัติราชการแทนเพื่อเป็นการแบ่งเบาภาระของผู้ว่าราชการกรุงเทพมหานคร

อาศัยอำนาจตามความในมาตรา
๘๑ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ จึงให้ยกเลิกคำสั่งกรุงเทพมหานคร ที่
๖๔/๒๕๓๖ ลงวันที่ ๘ มกราคม ๒๕๓๖ เรื่อง การมอบอำนาจของผู้ว่าราชการกรุงเทพมหานคร
และมอบอำนาจของผู้ว่าราชการกรุงเทพมหานคร ในฐานะผู้แทนกรุงเทพมหานครในคณะกรรมการเปรียบเทียบให้ปลัดกรุงเทพมหานครหรือรองปลัดกรุงเทพมหานครที่ปลัดกรุงเทพมหานครมอบหมายปฏิบัติราชการแทน

ทั้งนี้ ตั้งแต่วันถัดจากวันประกาศในราชกิจจานุเบกษาเป็นต้นไป[๑]


สั่ง ณ วันที่
๗ กุมภาพันธ์ พ.ศ. ๒๕๖๑
พลตำรวจเอก
อัศวิน ขวัญเมือง
ผู้ว่าราชการกรุงเทพมหานคร



อัมพิกา/จัดทำ
๑ กันยายน
๒๕๖๓

สุภาทิพย์/ตรวจ
๑๐
กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๘๗ ง/หน้า ๒๗/๑๗ สิงหาคม ๒๕๖๓